王之道
因纳上人寄题望江张氏春晖亭诗
青青原上草，初和殆毫芒。
迩来没蓬蒿，似有三尺强。
春晖主发生，万物资余光。
迟迟虽不暴，萋萋自能长。
条风与谷雨，其功固难量。
予尝优劣之，岂得相辈行。
大哉发生恩，欲报不可偿。
东野古纯考，作诗本肝肠。
怀亲感春晖，义见游子章。
凯风亦远矣，此道何茫茫。
惟余东野诗，千古遥相望。
张公雷江人，鸡群鹤昂昂。
冰鱼与冬笋，志慕孟与王。
结庐守松楸，至行称淮乡。
我不识君面，因诗得其详。